மலேசியப் பேச்சுத் தமிழ் வரலாறு (நூல்)

பரமசிவம் முத்துசாமி, முனைவர் இரா. குறிஞ்சிவேந்தன் ஆகிய இரு ஆசிரியர்களால் எழுதப்பட்ட நூல் ‘மலேசியப் பேச்சுத் தமிழ் வரலாறு’ ஆகும்.தமிழ்மொழியின் வரலாற்றோடு இணைத்து தமிழ்நாட்டில் மட்டுமின்றி கடல் கடந்த தேசங்களில் தமிழ் வளர்ந்த நிகழ்வுப் பதிவுகளை இந்நூல் சான்றுகளுடன் எடுத்துக்காட்டுகிறது.மேலும், பிறமொழித் தாக்கத்தினால் மலாயாவில் வாழ்ந்த தமிழர்களின் தமிழ் மொழியில் ஏற்பட்ட மாற்றங்கள் கலப்புகள் முதலியவை ஆராயப்பட்டுள்ளன.

உட்தலைப்புகள் 
இந்நூல் பொருளடக்கமாக

 பேச்சுத்தமிழ்ப் பாதையிலே... 	 
 பேச்சுமொழி - ஓர் அறிமுகம் 	 
 வரலாற்றுக் காலத்தில் பேச்சுத்தமிழ்      	 
 ஐரோப்பியர்காலப் பேச்சுத்தமிழ்	  
 தோட்டப்புறம் வளர்த்த பேச்சுத்தமிழ்    	 
 அண்மைக்காலப் பேச்சுத்தமிழ் 
ஆகியவற்றைக் கொண்டுள்ளது.

பேச்சுமொழி அறிமுகம் 
இலக்கணக் கட்டிலிருந்து விலகி பாமர மக்கள் மொழியைத் தம் விருப்பத்திற்கு ஏற்றவாறு தகவமைத்துக் கொள்ளத் தொடங்கியபோது பேச்சுத்தமிழின் தோற்றம் உருவாகியது. இலக்கியங்களிலும் கூட, பாமர மக்களின் விடுகதைகள், பழமொழிகள், உவமானங்கள் முதலியன இடம் பெற்றன. பொதுவாகப் பேச்சு வழக்கு நாகரிகப் பேச்சு வழக்கு, கொச்சைமொழிப் பேச்சு வழக்கு என இருவகையாகப் பகுபடுகிறது.இதைத் தொல்காப்பியம்,
'நாடக வழக்கினும் உலகியல் வழக்கினும்
பாடல் சான்ற புலனெறி வழக்கம்' (தொல்.பொருள்.நூற்பா56)
எனக் குறிப்பிட்டுக் காட்டுகிறது.

வரலாற்றுக் காலத்தில் பேச்சுத்தமிழ் 
கடல் கடந்து சென்ற தமிழர்களின் பதிவுகள் கீழை நாடுகளில் விரவிக் கிடக்கின்றன. இன்றைய மலாயாவை அவர்கள் காழகம் என்னும் பெயரில் அழைத்துள்ளனர். 
புவியியல் அமைப்பின்படி மலாயத் தீபகற்பக் கடற்கரையும் சோழமண்டலக் கடற்கரையும் நேரெதிரே அமைந்துள்ளன. இது இரு தேசங்களுக்கு இடையில் வாணிகம் முதலான உறவு கொள்ளக் காரணமாக அமைந்தது. மலாயாவின் கடற்கரைப் பட்டினங்களில் குடியேறிய வாணிகர்கள் அங்குள்ள வட்டாரமொழியோடு தமிழைக் கலந்து பேசத் தொடங்கினர்.
இதனால் தமிழுடன் சேர்த்து மலாய்க் கலப்புமொழி உருவாகியது.இவ்வாறு உருவாகிய மலாய்த் தமிழ்க் கலப்புச் சொற்களை இந்நூல் பட்டியலிட்டுக் காட்டுகிறது.

ஐரோப்பியர் காலப் பேச்சுத் தமிழ் 
ஐரோப்பியர்கள் தங்களின் காலனி ஆதிக்கத்தை மலாயா தீபகற்பத்திலும் நிறுவினர். இதன்மூலம் அவர்களின் மொழிகளான போர்ச்சுக்கீசியம், ஆங்கிலம், டச்சு முதலியனவும் தமிழ் மற்றும் மலாயோடு சேர்ந்து புதிய சொற்களுக்கு வித்திட்டன. 
ஐரோப்பியர்களின் பணிக்குத் தமிழகத்திலிருந்து சென்ற மக்கள் தத்தம் வட்டார வழக்கையும் சேர்த்து இக்கலப்பிற்கு உட்படுத்தினர். குறிப்பாக தமிழ் இசுலாமியர்கள், நாட்டுக்கோட்டைச் செட்டியார்கள் ஆகியோர்தம் தமிழ்நடை இன்றைக்குச் சீனமொழியோடும் இணைந்திருக்கக் காணலாம் என்பதைத் தகுந்த சான்றாதாரங்களுடன் இந்நூல் முன்வைக்கிறது.

தோட்டப்புறம் வளர்த்த பேச்சுத் தமிழ் 
கி.பி.1786-இல் பிரிட்டிஷ் கிழக்கிந்தியக் கம்பெனிக்காகப் பினாங்குத்தீவு  விலைக்கு வாங்கப்பட்டது. பிரான்சிஸ் லைட் என்னும் ஆங்கிலேயர் இத்தீவைக் கெடா சுல்தானிடம் இருந்து விலைக்கு வாங்கினார்.  இதற்குப் பின்னரே பினாங்குத்தீவில் தமிழர்களின் குடியேற்றம் தொடங்கியது. மேலும், டச்சு ஆதிக்கத்திலிருந்த மலாக்காவை ஆங்கிலேயர்கள் கைப்பற்றிய பின்னர் அங்கும் தமிழர்களைக் குடியேற்றுவது ஆரம்பித்தது.  கி.பி.1830-ஆண்டில் மலாயா முழுவதுமிருந்த தோட்டங்களில் தமிழர்களின் குடியேற்றம் பன்மடங்காக அதிகரித்தது. 

இன்று மலேசியத் தமிழர்களாக நிலைத்துக் காணப்படுபவர்கள் அனைவரும் ஆங்கிலேயர்களால் கொண்டு வரப்பட்ட தோட்டப்புறத்தமிழர்களின் வழித்தோன்றல்களே எனலாம். அவர்களுடன் பத்தொன்பது-இருபதாம் நூற்றாண்டுகளில் வாணிபத்திற்காக நகர்ப்புறங்களில் வந்து குடியேறிய தமிழர்களும் இன்றைய மலேசியத் தமிழ்ச்சமூகத்தின் அங்கத்தினராக உள்ளனர்.

தோட்டப்புறங்களுக்குக் கொண்டு வரப்பட்ட தமிழர்களுள் தமிழகத்தின் பல்வேறு மாவட்டங்களைச் சேர்ந்தவர்கள் இருந்தனர். குறிப்பாக திருச்சி, மதுரை, இராமநாதபுரம், சேலம், தஞ்சை, செங்கற்பட்டு, வடஆற்காடு, தென்னாற்காடு, திருநெல்வேலி ஆகிய மாவட்டங்களைச் சேர்ந்தவர்களே  அதிக அளவில் இடம் பெற்றிருந்தனர்.

தமிழர்களுக்கு அடுத்த நிலையில் ஆந்திரமாநிலத்திலிருந்து தெலுங்கு பேசும் இனத்தவர்களும் அதிக எண்ணிக்கையில் மலேசியாவுக்குக் குடிபெயர்ந்தனர். தமிழகத்திலிருந்து வந்த தொழிலாளர்களில் தொண்ணூறு விழுக்காட்டினர் கிராமப்புறங்களைச் சேர்ந்தவர்களாவர். அடிப்படைக் கல்விகூட அற்ற பாமரர்களாக அவர்கள் விளங்கினர். இவர்கள் தமிழகத்தில் பேசிய மொழிநடையிலேயே மலேசியாவிலும் பேசினர். தமிழகத்தில் வழங்கும் பேச்சுத்தமிழ் வழக்கு ஒவ்வொரு வட்டாரத்திலும் ஒவ்வொரு வகையாக அமைந்திருப்பதை இந்நூல் ஆதாரங்களோடு எடுத்துக் காட்டுகிறது.

அண்மைக்காலப் பேச்சுத் தமிழ் 

அறிவியல் வளர்ந்து விட்ட நிலையில் மொழி அறிவியல் சாதனங்களோடு கூடியதாக மாறிவரும் காலத்தில் அண்மைக்காலப் பேச்சுத் தமிழ் முற்றிலும் பன்மொழிக் கலப்புடையதாகவே இருக்கிறது. இதை,தரமுள்ள பேச்சுத் தமிழ், தரமற்ற (பிறமொழிக் கலப்பான) பேச்சுத் தமிழ்)
என்று இருவகைப்படுத்திக் காட்டுகிறது இந்நூல்.

முழுக்கவும் ஆங்கிலமோ, தமிழோ அல்லாமல் ஆங்கிலத்துக்கு இடையில் சிறுசிறு தமிழ்ச் சொற்களைக் கலந்து பேசும் வழக்கம் மலேயத்தின் இன்றைய பேச்சுத் தமிழ்ப் பதிவாக அமைந்துள்ளது. 

சமூகத்தின் பலநிலைகளில் இடம் கண்டு அத்தகு உரையாடல்களை அட்டவணைப்படுத்தி, மெல்லத் தடுமாறி வரும் தமிழ்மொழியின் பேச்சு வழக்கின் அபாயத்தை இந்நூல் சுட்டிக் காட்டத் தவறவில்லை.
இத்துறைக்கு இது முதல் நூல் எனினும் பொருந்தும். இந்நூலை புதுவை கபிலன் பதிப்பகத்தார் வெளியிட்டுள்ளனர். இந்நூலை புதுவைத் தமிழ்ச்சங்கத்தில் புதுவை அரசின் தொழிலாளர் நலத்துறை மற்றும் சுற்றுலாத்துறை அமைச்சர் இராஜவேலு வெளியிட கவிஞர் இரா.மீனாட்சி, முனைவர் அ.அறிவுநம்பி ஆகியோர் பெற்றுக்கொண்டனர்.

உசாத்துணை 
மலேசியப் பேச்சுத் தமிழ் வரலாறு நூலில் இருந்து மேற்கோள்கள் எடுத்தாளப் பெற்றுள்ளன.

மலேசியத் தமிழ்
பேச்சுத் தமிழ்
மொழியியல் தமிழ் நூல்கள்
மலேசியத் தமிழ் நூல்கள்
கபிலன் பதிப்பக நூல்கள்